Charlize Berg se vele 'ysters in die vuur'! | Afrikaanse Musieknuus
1 April 2019 31 Maart 2019 Digitaal
"Dit gaan oor innerlike krag, selfliefde en – aanvaarding en selfvertroue om net jouself te wees, ten spyte van wat die samelewing verwag," verklap die bekroonde sangsensasie, Charlize Berg, oor die betekenis agter haar splinternuwe enkelsnit en musiekvideo, Ysters in die vuur, wat pas vrygestel is en reeds oud en jonk gaande het.
Hierdie treffende popsnit, wat sy saam met haar tweelingbroer Jake Burg geskryf het, is een van daardie liedjies wat jou dwing om stil te staan en na die lirieke te luister. Nie net omdat jy verstom is deur haar pragtige stem en die emosie wat duidelik teenwoordig is nie, maar ook omdat die wysie jou dadelik meevoer.
"Die boodskap van hierdie lied lê my na aan die hart. Ek hoop dat dit luisteraars sal inspireer om weer in hulle self te glo en krag te kry om bo enige uitdaging uit te styg. Om innerlike krag uit te straal, net soos yster wat gloei wanneer dit verhit en gevorm word deur die vuur," sê sy. "Almal gaan soms deur moeilike tye en het motivering nodig om aan te hou veg om daar deur te kom. Om in jouself te glo, is al hoe jy hierdie struikelblokke kan oorkom."
"Ons het begin deur grimering en hare te doen en soos wat die liedjie vorder, word alles verwyder en skep dit 'n oomblik van vryheid en verlossing vir die vroue om te wees wie hulle regtig is en weg te breek van die samelewing se vooropgestelde idees," verduidelik die sangeres.
"'n Groepie pragtige vroue en meisies het saam met my deel gevorm van hierdie sterk boodskap, met Follicle Hair se Walter Wurth wat hare en Alicia van Ubella wat grimering gedoen het."
Charlize Berg, wie se debuut-album in 2011 vrygestel is en in 2013 opgevolg is deur haar Deluxe Weergawe, 'n verwerking van haar debuutalbum wat agt nuwe treffers ingesluit het. Sy het in 2013 ook 'n Engelse album in Los Angeles opgeneem, waar sy ook aan die Musexpo-musiekfees deelgeneem het.
Wanneer Charlize nie op die verhoog is nie, is sy ook die ma van 'n pragtige babadogtertjie en werk sy aan die ontwikkeling van haar eie velsorgreeks, LeBerg Prestine Skincare, wat vanjaar bekendgestel word. Sy fokus ook hard daarop om gesond te leef, omdat sy gebore is met 'n siektetoestand wat al baie uitdagings veroorsaak het in die verlede. Dit is daarom ook glad nie vreemd dat sy erken dat sy graag 'n sielkundige sou wou wees as sy nie 'n musikant was nie.
"Dit sal lekker wees om ander te kan help met emosionele probleme, omdat ek baie daarmee identifiseer. Min mense weet dat ek soms sukkel om my loopbaan en gesondheid te balanseer. Ek is gebore met 'n toestand wat my lewe op tye onderstebo draai en partykeer gaan dit maar moeilik, fisies en emosioneel. Gelukkig loop ek 'n pad met God en is ek geseënd met 'n goeie ondersteuningsnetwerk," vertel sy.
Charlize Berg wil graag permanente voetspore in die harte van luisteraars los en met uitstaande gehalte liedjies soos Ysters in die vuur kan 'n mens sien hoekom sy dit so maklik en moeiteloos regkry. Die enkelsnit is uniek en outentiek en word perfek gekomplementeer deur haar sterk klassieke stem en onblusbare passie vir musiek.